Meistarakeppnin og góðgerðarleikurinn á sunnudaginn Lið Snæfells verður í eldlínunni á sunnudaginn kemur þegar fram fer Meistarakeppni KKÍ og um leið hinn árlegi góðgerðarleikur Körfuknattleikssambandsins . Keppnin fer fram í Toyotahöllinni í Keflavík . Þá mætast í kvennaflokki kl. 16:30 Íslandsmeistarar Keflavíkur og bikarmeistarar Grindavíkur . Í karlaflokki eigast við Íslandsmeistarar Keflavíkur og bikarmeistarar Snæfells . KKÍ hefur frá árinu 1995 látið allan ágóða sem kemur inn af leikjunum í Meistarakeppni renna til ákveðins málefnis eða samtaka . Í ár varð BUGL , Barna - og unglingageðdeild Landspítalans , fyrir valinu . Nokkur óvissa ríkir um styrkleika körfuboltaliðanna núna , vegna breytinga á útlendingamálunum sökum allra þeirra hræringa sem orðið hafa í efnahagslífinu að undanförnu . Trúlega verður því Meistarakeppnin fyrir vikið meira spennandi en oft áður og ástæða til að hvetja fólk að mæta á leikina og styðja um leið gott málefni .